作者：何梦桂
词牌/韵律：沁园春

paragraphs: 光岳储精，宇宙呈祥，锺英俊材。
想春秋夹谷，前生夫子，婆娑南赡，见在如来。
龙角标辰，蟾胎煜丙，好是生朝华宴开。
笙歌里，看儿童拜舞，春满行台。
重重好事相催。
便对把黄封酌寿罍。
更愿公殿上，早纡衮绣，愿公堂下，长戏衣莱。
昨夜瑶池，亲逢阿母，欲寄蟠桃桃始栽。
三千岁，待开花结子，岁岁衔杯。